b'\n_START_ARTICLE_\nDavor Borno\n_START_SECTION_\nBiografija\n_START_PARAGRAPH_\nDavor Borno, hrva\xc5\xa1ki kantavtor, je glasbeno kariero za\xc4\x8del leta 1990 kot pevec zadnjega albuma hrva\xc5\xa1ke pop-rock skupine ITD Band in se v biv\xc5\xa1i Jugoslaviji pokazal kot perspektiven glasbenik. Pred tem je bil vokalist v skupini Borisa Novkovi\xc4\x87a z imenom No\xc4\x8dna stra\xc5\xbea. Od leta 1992 nastopa kot solist in kantavtor. Sodeloval je na 14 festivalih zabavne glasbe. Ve\xc4\x8dkrat je bil nagrajen, med drugim za najbolj\xc5\xa1ega debitanta na festivalu Split 93._NEWLINE_Leta 2000 je za\xc4\x8del uspe\xc5\xa1no nastopati tudi v Sloveniji. V zadnjih letih je eden najbolje prodajanih hrva\xc5\xa1kih izvajalcev, njegovi albumi pa dosegajo platinasto in diamantno naklado. Ustvarja pop glasbo v svojem maternem jeziku in v izrazitem mediteranskem stilu. Veliko sodeluje s slovenskimi glasbeniki  in ustvarja ter izvaja skladbe tudi v sloven\xc5\xa1\xc4\x8dini. V ve\xc4\x8dletni karieri je pogosto gostoval po Evropi, v klubih hrva\xc5\xa1kih izseljencev, imel je tudi dvomese\xc4\x8dno turnejo s 60 koncerti po Ukrajini._NEWLINE_1996. je izdal solisti\xc4\x8dni album Ljubav ili grijeh. Med letoma 2001 in 2008 je izdal \xc5\xa1e pet albumov: \xc5\xa0to imam od \xc5\xbeivota, Tko sam ja, Vagabundov sin, Pozdrav iz Dalmacije in Mediterraneo, mediteranski album z dalmatinskim, italijanskim in gr\xc5\xa1kim prizvokom. Album Mediterraneo je plod mednarodnega sodelovanja \xe2\x80\x93 Bornovega avtorskega pristopa in aran\xc5\xbemajev slovenskega producenta Bojana \xc5\xa0eruge. Na lestvici SLO TOP 30 radia Val 202 je bil Mediterraneo takoj po izidu, februarja 2008, najbolje prodajani hrva\xc5\xa1ki album v Sloveniji (2. mesto na celotni lestvici). Leta 2007 je njegove koncerte v Sloveniji obiskalo preko 40 000 ljudi. Leta 2009 je prejel nagrado publike slovenske radio-televizije RTV Net za najbolj\xc5\xa1ega izvajalca leta 2008. Zmagal je v vseh treh kategorijah. Decembra 2009 je zmagal tudi na mednarodnem festivalu MEF 2009 in za avtorsko skladbo Moj je \xc5\xbeivot samo bol prejel 1. nagrado publike in poslu\xc5\xa1alcev radijskih postaj._NEWLINE_Leta 2010 je bil objavljen dvojni album s 40 uspe\xc5\xa1nicami njegovega 20-letnega glasbenega ustvarjanja Borno \xe2\x80\x93 The diamond collection 1990\xe2\x80\x932010. Na album so uvr\xc5\xa1\xc4\x8deni tudi dueti s slovenskimi pevkami. Novembra 2010 je bil objavljen koncertni DVD Pozdrav iz Dalmacije z 28 uspe\xc5\xa1nicami in posebno gostjo Bornovega koncerta Heleno Blagne. Koncert je bil v \xc5\xbeivo posnet v mariborski Festivalni dvorani "Lent". Do leta 2012 so bile pesmi Davorja Borna objavljene na 73 nosilcih zvoka (vklju\xc4\x8dno s kompilacijami in avtorskimi albumi \xe2\x80\x93 gramofonskimi plo\xc5\xa1\xc4\x8dami, kasetami, CD-ji in DVD-ji)._NEWLINE_Borno ustvarja tudi za druge izvajalce. S Heleno Blagne je posnel duet v slovenskem jeziku Ko te nimam  in za njen album napisal skladbo Ti nisi vreden mojih solz.  Gostoval je tudi na ve\xc4\x8d Heleninih turnejah.  V Sloveniji se Borno pogosto udele\xc5\xbeuje humanitarnih koncertov in akcij.'